
Informácia o priebehu a výsledkoch summitu NATO vo Walese
v dňoch 4. – 5. septembra 2014
V dňoch 4. - 5. septembra 2014 sa uskutočnil vo Walese summit NATO. Počas jeho trvania prebehli rokovania Severoatlantickej rady na úrovni hláv štátov a vlád členských krajín NATO, hláv štátov a vlád krajín podieľajúcich sa na operácii ISAF v Afganistane, stretnutie Komisie NATO - Ukrajina na najvyššej úrovni, rokovania ministrov zahraničných vecí členských krajín NATO s ich partnermi z krajín ašpirujúcich na členstvo v Aliancii a s predstaviteľmi troch regionálnych medzinárodných organizácií EÚ, OBSE, RE a rokovania ministrov obrany NATO s ich kolegami z vybraných partnerských krajín. Na záver prvého dňa summitu sa konali paralelné pracovné večere hláv štátov a vlád, ministrov zahraničných vecí a ministrov obrany NATO.  
Slovenskú delegáciu na summite viedol prezident SR Andrej Kiska, ktorého sprevádzali podpredseda vlády a minister zahraničných vecí a európskych záležitostí Miroslav Lajčák, minister obrany Martin Glváč, náčelník Generálneho štábu OS SR genpor. Milan Maxim a stály predstaviteľ SR pri NATO Tomáš Valášek.
Opatrenia Aliancie na posilnenie obrany spojencov

Hlavným cieľom summitu bolo prerokovať opatrenia na posilnenie bezpečnosti spojencov vo svetle krízy na Ukrajine, ale aj šíriacej sa nestability za južnou hranicou NATO a na Strednom Východe. Aliancia prijala „Akčný plán pripravenosti“, ktorý je súborom opatrení na posilnenie kolektívnej obrany a na uistenie spojencov. V rámci opatrení budú vytvorené sily veľmi rýchlej reakcie (VJTF), ako aj rozmiestnené jednotky NATO vo východnej Európe (na rotačnej báze). Týmto krokom sa dosiahne lepšia pripravenosť a prepojenosť síl a bude lepšie zabezpečená ochrana spojencov na východe Aliancie v reakcii na vývoj krízy na Ukrajine a jej implikácie pre spojencov. Zároveň ide o jasný odkaz možným agresorom, že NATO obháji každý členský štát vrátane exponovaného Pobaltia. Pre dosiahnutie lepšieho prepojenia síl a komplementárnosti, ako aj pre odstránenie nedostatkových spôsobilostí bol schválený balík dokumentov (kybernetická obrana, posilnenie námornej domény, iniciatíva prepojených síl atď.), ktoré sú súčasťou praktických krokov nevyhnutných pre efektívne a fungujúce sily Aliancie.
Viaceré štáty zdôraznili, že prijatie Akčného plánu pripravenosti Aliancie je len prvým krokom pri posilnení obrany spojencov. Teraz bude dôležité, aby spojenci dokázali navrhnuté opatrenia efektívne implementovať v čo možno najkratšom čase. Veľa rámcových opatrení Akčného plánu pripravenosti schváleného na summite má byť rozpracovaných do detailov a schválených na zasadnutí ministrov obrany vo februári 2015. 
Pre posilnenie oblasti spolupráce s partnermi bola schválená „Iniciatíva budovania obranných kapacít“. Jej cieľom je pomôcť partnerským štátom vybudovať dostatočné sily na to, aby dokázali lepšie čeliť bezpečnostným výzvam a možnej agresii. Východné krídlo Aliancie vidí zmysel tejto iniciatívy predovšetkým pre štáty za jej východnou hranicou, zatiaľ čo južné kladie veľký dôraz na región Blízkeho východu a severnej Afriky (MENA). Spojenci sa zhodli, že v prvej etape budú do tejto iniciatívy zahrnuté Gruzínsko, Jordánsko a Moldavsko. Otvorenou otázkou zostáva, do akej miery a v akej forme bude táto iniciatíva implementovaná v rámci pomoci Ukrajine a možnej pomoci Iraku.
Posilnenie bezpečnosti Aliancie si bude vyžadovať aj dodatočné náklady na obranu. Tie vyplývajú prevažne z požiadavky na vyššiu pripravenosť síl a ich nasadenie v kratšom čase a s tým spojených nových investícií do výzbroje a výcviku. Zároveň je to aj záväzok Európy znášať väčšie bremeno za svoju bezpečnosť. 

Výdavky na obranu

Hlavy štátov a vlád sa zaviazali k  spravodlivejšiemu rozdeleniu záväzkov medzi Európu a Severnú Ameriku. USA dlhodobo upozorňujú na nerovnomerné rozdelenie výdavkov v rámci Aliancie. Spojenci na summite deklarovali záväzok zastaviť pokles výdavkov na obranu a zámer smerovať k dosiahnutiu úrovne 2 % HDP v horizonte nasledujúcich desiatich rokov, čím európske krajiny individuálne potvrdili odhodlanosť prevziať väčšiu zodpovednosť za bezpečnosť na európskom kontinente. V rámci jednotlivých vystúpení štáty deklarovali konkrétne záväzky zvýšiť rozpočty na obranu a na modernizáciu: Estónsko chce v nasledujúcich 3 rokoch dosiahnuť cieľový stav 20 % na modernizáciu a už teraz vynakladá 2,01 % HDP na obranu; Spojené kráľovstvo Veľkej Británie a Severného Írska (ďalej len „UK“) potvrdilo 2 % HDP aj 20 % na modernizáciu, rovnako tak Francúzsko; Rumunsko chce dosiahnuť 2 % v roku 2017 a začína množstvo modernizačných programov; Poľsko bude alokovať od r. 2016 2 % HDP a 25 % na modernizáciu; Česká republika oznámila, že schválila postupné zvyšovanie do r. 2020 na úroveň 1,4 % HDP; Litva a Lotyšsko ešte pred summitom deklarovali záväzok zvýšiť rozpočet na 2 %; Portugalsko chce v roku 2020 dosiahnuť 1,5 % HDP; Kanada nešpecifikovala číselne cieľovú výšku finančných prostriedkov na obranu a vyjadrila záujem sústrediť sa na potrebnú modernizáciu. 
Ukrajina

Spojenci na rokovaní Komisie NATO - Ukrajina (NUC) potvrdili podporu nezávislosti a územnej celistvosti Ukrajiny a odsúdili kroky Ruska vedúce k anexii Krymu, podpore separatistov a otvorenej ruskej intervencii na východe Ukrajiny. Kríza nemôže byť vyriešená vojensky, ale iba politicky, čo však neznamená, že Ukrajina nemá právo brániť svoje územie. Spojenci zdôraznili význam politických a hospodárskych opatrení prijatých voči Rusku ako aj skutočnosť, že sankcie budú mať dopad na ekonomiky Západu. V tejto súvislosti bude dôležité zachovať jednotu, ktorá garantuje efektívnosť sankcií. NATO neprijalo žiadne rozhodnutia o vojenskej podpore Ukrajiny v súčasnom konflikte a ani takéto rozhodnutie neplánuje. Rozhodlo však o ďalších komplexných opatreniach zameraných na obranné reformy a spôsobilosti jej ozbrojených síl. Ich základ tvoria štyri nové zverenecké fondy (trust funds). Väčšina spojencov na rokovaní ohlásila príspevky do týchto fondov. Spojené štáty americké, UK, Holandsko spoločne s Poľskom a Rumunskom sa prihlásili k vedeniu jednotlivých fondov. Spojenci zároveň ponúkli Ukrajine bilaterálnu pomoc vrátane liečenia zranených vojakov a pomoci v oblasti odmínovania. Od Ukrajiny sa očakávajú zásadné reformy v oblasti právneho štátu a boja proti korupcii. SR vyčlenila 50 tisíc EUR, z toho 30 tisíc na podporu činnosti zvereneckého fondu zameraného na rekvalifikáciu vojenského personálu a 20 tisíc na financovanie výcviku ukrajinských odmínovačov v Centre výnimočnosti NATO v Trenčíne v r. 2014. 

Prezident Porošenko zdôraznil význam jednotného postupu v sankciách proti Rusku, ktoré sa v tomto smere spolieha na nedôrazný postoj spojencov. V tejto súvislosti ocenil rozhodnutie Francúzska o odložení predaja lodí Mistral Rusku. Do operácií Aliancie bude Ukrajina aj naďalej prispievať, avšak vzhľadom na krízu je v nich nútená redukovať počty svojich jednotiek. Od NATO Ukrajina očakáva čo najužšiu spoluprácu, podporu reforiem v obrannom sektore, vybudovanie maximálnej interoperability s jednotkami členských krajín NATO a účasť na spoločných cvičeniach. Na žiadosť Ukrajiny sa v texte nachádza priamy odkaz na predchádzajúce summity NATO, vrátane summitu v Bukurešti, čím si Ukrajina ponecháva členstvo v NATO ako jednu z možností svojho budúceho strategického smerovania. Tejto téme sa summit nevenoval detailnejšie; medzi spojencami prevláda v otázke členstva Ukrajiny v NATO skepsa. 

O situácii na Ukrajine a o možnostiach koordinácie medzi európskymi organizáciami rokovali aj ministri zahraničných vecí s predstaviteľmi EÚ (C. Ashtonová), OBSE (D. Burkhalter) a Rady Európy (T. Jagland). Z pohľadu OBSE by sankcie voči Rusku a opatrenia NATO na uistenie nemali ísť na úkor diplomacie. Mal by byť ponechaný priestor pre dialóg s Ruskom, bez ktorého kríza vyriešená nebude. Výsledok týchto rokovaní musí rešpektovať teritoriálnu integritu Ukrajiny. V tejto súvislosti prezentoval D. Burkhalter štyri priority OBSE: 1) dosiahnutie prímeria, začatie inkluzívneho politického dialógu a obnova efektívnej kontroly hraníc; 2) rozšírenie špeciálnej monitorovacej misie; 3) pomoc pri národnom zmierení, rekonštrukcii a reformách; 4) iniciovanie diskusie o novej európskej bezpečnostnej architektúre. Prezident a výkonný predseda OBSE D. Burkhalter zároveň zdôraznil význam NATO - Russia Founding Act. 

Zástupca Rady Európy upozornil na nedostatky v oblasti právneho štátu na Ukrajine ako základ príčin krízy. Boli to práve nedostatky v súdnictve, korupcia, absencia dohody o ústave krajiny a zlá perspektíva, čo vyhnalo ľudí do ulíc a čo Rusko následne zneužilo. Dôležitými faktormi zraniteľnosti Ukrajiny bol stav fungovania deľby moci, právneho štátu, slobody médií a ochrany ľudských práv. V tejto súvislosti T. Jagland upozornil na dôležitosť prístupu aj ruských občanov k Európskemu súdu pre ľudské práva a kritizoval diskusiu v UK o prípadnom vystúpení z Európskej dohody o ľudských právach. 
Vysoká komisárka pre zahraničnú a bezpečnostnú politiku EÚ C. Ashtonová zdôraznila význam komplementarity úsilia NATO, EÚ, OBSE a RE na Ukrajine. Za bezprostredný cieľ označila pomoc ukrajinskému hospodárstvu prekonať zimné obdobie. Ako vzor dobrej spolupráce uviedla pôsobenie medzinárodných organizácií na Balkáne.
Afganistan

Aliancia k 31. 12. 2014 ukončí po desiatich rokoch operáciu ISAF. Podarilo sa vybudovať afganské bezpečnostné sily, ktoré viac ako rok zohrávajú vedúcu úlohu pri zaisťovaní bezpečnosti vo vlastnej krajine. Na summite spojenci tiež zdôraznili, že v Afganistane došlo k výraznému zlepšeniu situácie v oblasti vzdelávania, zdravotníctva, ekonomického rozvoja, ako aj v oblasti ľudských práv. 
Pôvodne sa očakávalo, že na summite hlavy štátov a vlád schvália oficiálne začatie novej nebojovej misie NATO (Resolute Support Mission) od januára 2015. Spojenci síce potvrdili odhodlanie pokračovať v pomoci Afganistanu a zintenzívniť program partnerstva, ale rozhodnutie o začatí novej misie odložili kvôli chýbajúcemu podpisu základných dokumentov vytvárajúcich právny rámec pre pôsobenie misie zo strany afganskej vlády v dôsledku pretrvávajúcej politickej krízy v Afganistane. Každé odďaľovanie podpisu potrebných dohôd ohrozuje spustenie plánovanej misie od začiatku roku 2015. Na summite obaja afganskí prezidentskí kandidáti listom potvrdili pripravenosť podpísať potrebnú dohodu o štatúte síl NATO.
Spojenci spoločne s operačnými partnermi opätovne potvrdili svoj záväzok zo summitu v Chicagu finančne podporovať afganské bezpečnostné sily (5,5 mld. USD na rok 2015 na udržanie cca 352 tis. príslušníkov). USA oznámili svoje príspevky k stabilizácii Afganistanu, avšak s detailmi len pre rok 2015. Spojenci zároveň vyzvali prezidenta a vládu Afganistanu, aby naplnili svoje záväzky tak, aby nedošlo k ďalšiemu ohrozeniu podpory a spolupráce do budúcnosti.  
Na rokovaní zastupoval Afganistan minister obrany vzhľadom na nevyriešenú otázku  výsledkov prezidentských volieb. 
Irak

Aj napriek očakávaniu, že summitu bude dominovať téma Ukrajiny a Ruska, sa ťažisko vystúpení USA, UK ale aj ďalších posunulo bližšie k aktuálnej situácii v Iraku. USA a UK vyzvali na väčšiu angažovanosť pri eliminácii hrozby predstavovanej ISIL (Islamský štát Iraku a Levantu). Jordánsko otvorene deklarovalo potrebu vytvoriť „koalíciu ochotných“, vôľu zohrávať vedúcu úlohu v tejto koalícii a vyzvalo štáty, aby do nej prispeli. Na pôde NATO sa o možnej angažovanosti v Iraku rozpráva predovšetkým v kontexte pomoci pri budovaní obranného sektora a koordinácii bilaterálnej vojenskej a humanitárnej pomoci. Nedá sa však vylúčiť, že hlavne USA a UK predložia na posúdenie spojencami návrh novej výcvikovej misie pre OS Iraku, ktorá by bola zrejme realizovaná v Jordánsku. Posilňovanie ISIL v Iraku a Sýrii má taktiež súvislosti s potenciálom rastu islamského extrémizmu priamo v krajinách NATO. 
Politika otvorených dverí NATO

Podľa očakávania neodzneli na summite zásadne nové stanoviská, ani neboli prijaté nové rozhodnutia. Hlavy štátov a vlád schválili rozhodnutie ministrov zahraničných vecí členských štátov NATO z konca júna 2014 o začatí Intenzívnych a úzko zameraných rozhovorov s Čiernou Horou a o Substantívnom balíku pre Gruzínsko. Politika otvorených dverí bola zo strategického pohľadu prerokovaná najmä na rokovaní hláv štátov a vlád v časti venovanej strategickému smerovaniu Aliancie. Viacerí spojenci vrátane SR zdôraznili potrebu jasne deklarovať pokračovanie tejto politiky ako strategického nástroja na posilňovanie aliancie a dokončenie idey „Europe whole, free and at peace“.
Hlavným rokovaním o tejto téme v rámci summitu bolo rokovanie na úrovni ministrov zahraničných vecí so 4 ašpirantmi na členstvo. Spojenci spoločne a takmer jednohlasne privítali výrazný pokrok Čiernej Hory a vyjadrili nádej, že krajina dostane pozvánku (ak splní podmienky) už najneskôr na konci budúceho roku. Nemecko pripomenulo, že nový formát rokovaní s Čiernou Horou musí byť naplnený čo možno najkonkrétnejšími krokmi. Spojenci rovnako tak privítali výrazný pokrok Gruzínska. Otázku začatia procesu Akčného plánu pre členstvo pripomenulo Chorvátsko. Spojenci hovorili jedným hlasom pri zdôrazňovaní väčšej snahy o preklenutie politických úskalí v Bosne a Hercegovine, aby mohlo byť aktivované prvé hodnotenie v rámci Akčného plánu pre členstvo (brzdí ho neimplementácia politického rozhodnutia ohľadom registrácie nehnuteľného vojenského majetku). V otázke vstupu Macedónska do NATO štáty štandardne zdôraznili potrebu nájsť riešenie bilaterálneho problému s Gréckom ohľadom oficiálneho názvu štátu. Na rozdiel od posledného summitu (Chicago 2012) však čoraz viac štátov vyzývalo Macedónsko na pokračovanie v reformách, posilnenie právneho štátu a slobody médií a najmä na zvýšené úsilie o dobré susedské vzťahy. 
Interoperabilita s partnermi

Aj po plánovanom ukončení bojovej operácie NATO v Afganistane má Aliancia záujem udržať dosiahnutú úroveň interoperability a pokračovať v rozvoji spolupráce, dialógu a konzultácií s partnermi pôsobiacimi v operácii. Na summite preto ministri obrany NATO, spolu s ministrami obrany 24 partnerských štátov, slávnostne inaugurovali novú Platformu interoperability. Poskytuje jej účastníkom viacero výhod vrátane ponuky spoločných cvičení, výcviku, vojenského vzdelávania, či účasti na operáciách NATO či skorého vtiahnutia do procesu operačného plánovania.
Ministri obrany NATO sa následne v užšom formáte stretli s piatimi vybranými partnermi, ktorí osobitne významne prispievajú do aliančných operácií (Austrália, Fínsko, Gruzínsko, Jordánsko a Švédsko). Aliancia týmto partnerom za ich operačné príspevky a vynaložené úsilie ponúkla ďalšie konkrétne praktické výhody v rámci programu rozšírených možností spolupráce. Zoznam partnerov zahrnutých do tohto programu nie je definitívny. Spojenci ho budú pravidelne prehodnocovať podľa stanovených praktických a politických kritérií. 
Zoznam deklarovaných záväzkov SR na summite NATO vo Walese:

· záväzok zastaviť pokles výdavkov na obranu, zabezpečiť ich reálny nárast v súlade s hospodárskym rastom a do roku 2020 vyčleniť 1,6 % HDP na obranu; 
· zámer SR vynaložiť do roku 2016 20 % z obranných výdavkov na modernizáciu ozbrojených síl;
· SR ponúkla výcvik pre 30 ukrajinských špecialistov na odmínovanie na území Slovenska v roku 2014 v rámci pomoci Ukrajine s možnosťou pokračovania a rozšírenia výcviku v nasledujúcich rokoch; 
· SR ponúkla využívať služby letiska Sliač a výcvikového centra Lešť pre potreby nových obranných opatrení Aliancie; 
· SR ponúkla zmodernizovať logistickú základňu v Poprade a poskytnúť ju pre potreby NATO pre oblasť logistiky v prípade záujmu Aliancie;
· SR plánuje posilniť svoje vojenské zastúpenie a odborné kapacity na veliteľstve NATO v poľskom Štetíne; 
· Spoločne s krajinami V4 preskúma SR možnosti posilnenia spoločnej spravodajskej spolupráce, osobitne s dôrazom na sledovanie vývoja na východ od NATO a jej  výsledky poskytovať Aliancii; 
· SR deklarovala pripravenosť poskytnúť 66 vojakov do plánovanej nebojovej misie v Afganistane po roku 2014;
· SR poskytne 500 tis. USD ročne na podporu Afganských národných síl na obdobie rokov 2015 – 2017.

